31998R0963
L 135/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 963/98 НА КОМИСИЯТА
от 7 май 1998 година
относно определяне на стандартите за търговия с цветно зеле (карфиол) и артишок
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), изменен с Регламент (ЕО) № 2520/97 на Комисията (2), и по-специално член 2, параграф 2 от него;
като има предвид, че цветното зеле (карфиол) и артишокът фигурират в приложение I към Регламент (ЕО) № 2200/96 сред продуктите, за които трябва да бъдат приети стандарти; че Регламент № 23 на Съвета от 4 април 1962 г. относно постепенното установяване на обща организация на пазара на плодове и зеленчуци (3), последно изменен с Регламент (ЕО) № 888/97 на Комисията (4), определя в приложение II/1 към него общи стандарти за качество за цветното зеле (карфиол); като има предвид, че Регламент № 58 на Комисията (5), последно изменен с Регламент (ЕО) № 888/97 относно определяне на общи стандарти за качеството за някои продукти, изброени в приложение I Б от Регламент № 23, определя в приложението I/6 към него стандарти за артишока; че тези стандарти вече не отговарят на изискванията на пазара;
като има предвид, че следователно е необходимо да се извърши преработване на въпросните правила, като се отмени Регламент № 23 и приложение I/6 към Регламент № 58, като се държи сметка, с оглед на прозрачността на световния пазар, за препоръчаните стандарти от Икономическата комисия за Европа на Организацията на обединените нации за въпросните продукти;
като има предвид, че прилагането на тези стандарти трябва да премахне от пазара продуктите с незадоволително качество, да ориентира продукцията, така че да задоволи изискванията на потребителите и да улесни търговските отношения на основата на лоялна конкуренция, като по този начин спомогне да се подобри рентабилността на продукцията;
като има предвид, че стандартите са приложими на всички етапи от търговията; като има предвид, че транспортирането на голямо разстояние, складирането за определен период и различните манипулации, на които продуктите се подлагат, могат да предизвикат някои изменения, дължащи се на биологичното развитие на тези продукти или на техния нетраен характер; като има предвид, че следва да се държи сметка за тези изменения при прилагането на стандартите на етапите от търговията, които следват етапа на експедиране; като има предвид, че по отношение на продуктите от клас „Екстра“, които трябва да бъдат обект на изключително внимателно сортиране и опаковане, трябва да бъде взета предвид само загубата на свежестта и твърдостта;
като има предвид, че мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
1. Стандартите за търговия с цветно зеле (карфиол), включено в код по КН 0704 10 и с артишок, включен в код по КН 0709 10 00, фигурират съответно в приложения I и II.
2. Стандартите се прилагат на всички етапи от търговията, при условията, предвидени от Регламент (ЕО) № 2200/96.
Въпреки това, на етапите, следващи експедирането, продуктите могат да имат по отношение на предписаните стандарти:
-
незначителна загуба на свежест и твърдост,
-
за продуктите, класифицирани в класове, различни от клас „Екстра“ - незначителни изменения, дължащи се на тяхното развитие и на нетрайния им характер.
Член 2
Регламент № 23 и приложение I/6 към Регламент № 58 се отменят.
Член 3
Настоящият регламент влиза в сила на 1 юли 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 май 1998 година.